Гукъыдэж зиIэ дэтхэнэ зыри ирагъэблагъэ
Сыт хуэдэ зэманми бзэм къаруушхуэ иIэщ. Анэр быным зэребзэрабзэр и анэдэлъхубзэрщ, нэхъыжьыр нэхъыщIэм зэреущиер бзэщ, зэфIэна зэзыгъэкIужри, зэгуэкIуаитI зэрызэрыщIэри аращ.
«Бзэ дапщэ пщIэми, апхуэдиз цIыху уохъу», — жиIэгъащ цIыху Iущ гуэрым. ИкъукIэ купщIэшхуэ хэлъщ а псалъэхэм. Ди зэманыр зыхуэкIуаращи, хамэ къэралыбзэ иджыпсту умыщIэныр Iэмал зимыIэщ. НэгъуэщI къэралхэм цIыхухэр макIуэ щIэныгъэ, IэщIагъэ зрагъэгъуэтыну, загъэпсэхуну, заплъыхьыну, загъэхъужыну, щылэжьэну. Аращи, гъащIэм къытхуегъэув бзэ зыбжанэ зэдгъэщIэныр.
Си гуапэу фыщызгъэгъуэзэну сыхуейщ цIыхухэм абыкIэ дэIэпыкъуэгъу яхуэхъу «Дипломат» центрым и лэжьыгъэм. Мы IуэхущIапIэм хамэ къэралыбзэхэр (псори зэхэту 10-м нэс) щадж. Центрыр зэрыщыIэрэ илъэс фIэкIа мыхъуами, мыбы цIыху куэд къокIуалIэ — илъэсищ ныбжьым къыщыщIэдзауэ балигъхэри яхэту. Псалъэм папщIэ, Тыркум лэжьакIуэ щыIэ и пхъум и сабийм епсэлъэн щхьэкIэ къакIуэурэ бзэр зригъэщIащ пенсэм щыс цIыхубз гуэрым. Иджы и пхъурылъху цIыкIум зэрепсэлъэфыр и гурыфIыгъуэу мэпсэу.
Хамэ къэралыбзэр зыщIэу зи анэдэлъхубзэр къызэгугъуэкIхэми, псалъэм папщIэ, жаIэр къагурыIуэу, ауэ адыгэбзэкIэ псэлъэн укIытэхэми, гулъытэ щагъуэтынущ мыбы. Адыгэбзэр къэтщтэнщи, ар щахуэмыгъэшэрыуэ, макъ зэгуэтхэр щахужымыIэ къохъу икIи абы ироукIытэри, псэлъэну тегушхуэркъым, ауэ бзэхэр щрагъэдж центрыр апхуэдэ гугъуехь хэтхэми сэбэп яхуэхъунущ, езыхэм гукъыдэж яIэмэ.
Бзэхэр щрагъащIэм и мызакъуэу, урысыбзэкIэ тха сыт хуэдэ тхыгъэри (я узыфэр зыхуэдэм теухуауэ дохутырхэм къратахэри, зэгурыIуэныгъэхэри, письмохэри) узыхуей бзэмкIэ «Дипломат»-м щыпхузэрадзэкIынущ. Апхуэдэуи класс нэхъыжьхэм щIэс ныбжьыщIэхэм Зыуэ щыт къэрал экзаменхэм зыхуагъэхьэзырынымкIэ ядоIэпыкъу.
ЕгъэджакIуэ ныбжьыщIэ Мэзыкъуэ Олеся Къэбэрдей-Балъкъэр къэрал университетыр диплом плъыжькIэ къиухащ икIи США-м илъэс ныкъуэкIэ и IэщIагъэм щрилэжьащ. Олеся инджылыбзэрщ яригъэджри, махуэ къэс нэрылъагъу мэхъу абы къигъэсэбэп Iэмалхэм фIы къызэрыдэкIуэр. Олеся и гъащIэм центрым щиубыд увыпIэр, и еджакIуэ цIыкIухэм ябгъэдилъхьэну зыхущIэкъур, и мурадхэр тфIэгъэщIэгъуэну зыщыхуэдгъазэм къыджиIащ:
— Сэ икъукIэ сфIэфIу сыщолажьэ мы центрым. Ди гупыр зэкъуэтщ, дызэгурыIуэрэ дызэдэIуэжу апхуэдэщ. Езгъаджэхэм я гугъу пщIымэ, сабий садым кIуэ цIыкIухэри курыт еджапIэр къэзыуххэри яхэтщ абыхэм. Си дерсхэр нэхъ гъэщIэгъуэн, удэзыхьэх зэрысщIыным, сабийхэри нэхъыжьхэри темызашэу къызэрызэзгъэпэщыным яужь ситщ. ГъащIэм къыхэсх щапхъэхэмкIи гъэщIэгъуэн сощI си дерсхэр, сыту жыпIэмэ, бзэмрэ цIыхумрэ зэзышалIэр зыхэт гъащIэрщ. Си еджакIуэхэм ягурызогъаIуэ лъэпкъ Iеи бзэ Iеи зэрыщымыIэр. Сыт хуэдэ лъэпкъри, абы и бзэри, и щэнхабзэри телъыджэщ, апхуэдэ дунейм теткъым. Нэхъыщхьэр абы и дахагъыр, и къулеягъыр зыхэпщIэфу, къэбгъэсэбэпыфу ущытынырщ.
ЦIыхухэм я фIыщIэ къихьу, егугъуу и IэнатIэм пэрыт Олеси «Дипломат» центрым и адрей лэжьакIуэхэми ехъулIэныгъэ яIэну, я мурадыр къехъулIэну дохъуэхъу.
Хамэ къэралыбзэхэр вджыну фыхуеймэ, «Дипломат» центрым и хэщIапIэр мыращ: Налшык къалэ, Тэрчокъуэм и цIэр зезыхьэ уэрам, 50. УпщIэ фиIэмэ, фыпсалъэ хъунущ мыпхуэдэ телефонхэм: 88662401421, 89280789930, 89632804980.
ДЖАТОКЪУЭ Залинэ.
